Muňko, Dušan, poslanec NR SR (2020-09-16):
Vážený pán podpredseda, vážený pán minister, to, čo už tu bolo aj povedané, robíte presne to isté, čo robilo SDKÚ pred voľbami, keď schválilo 22 sociálnych zákonov a po voľbách ich zmenilo, proste išlo s nima, s opravou. To isté vy ste zahlasovali za trinásty dôchodok, zahlasovali ste za minimálnu mzdu, že sa nám podarilo, aby sa tu nehandlovalo, tak jak sa handlovalo po iné roky, že sme z hľadiska automatu nastavili, aby, aby, s ktorým ste mali pokračovať, aby minimálna mzda bola stanovená, sa odvíjala od priemernej mzdy. Vzhľadom na to, že som pomerne dlhý čas pôsobil v Sociálnej poisťovni, tak by som vám chcel povedať niektoré čísla, ktoré v tej Sociálnej poisťovni sú, že zhruba zamestnancov sa pohybuje ročne medzi 2 mil. 400- až 2 mil. 700-tisíc. Okolo 250- až 300-tisíc sa pohybujú živnostníci, potom sú tam 200-, 220- až 250-tisíc ľudí, ktorí sú dohodoví. Viete, minimálna mzda aj keď, áno, prišiel koronavírus a postihol niektoré odvetvia, ale povedzte mi, kde zoženiete pracovníka aj na strednom alebo východnom Slovensku, aby vám išiel pracovať na hodinovú mzdu tak, ako je teraz, ste, ako bude sa odvíjať, 3,58 na budúci rok. Čiže 623 euro minimálna mzda, keď to zoberete, to je 3,58 na hodinu. Hŕba ľudí a hlavne na západnom Slovensku sú odvetvia, kde pracovali na minimálnej mzde a ostatné im dorovnávali proste zamestnávatelia načierno. Pri prepúšťaní teraz na to doplatili sakramentsky, takže proste som si, bol som presvedčený, že si uvedomia a že k týmto veciam sa nebude pristupovať. Bolo tu už povedané, zhruba minimálna mzda, na úrovni minimálnej mzdy sa dneska pohybuje medzi 240- až 300-tisíc ľudí, z toho je 70 % alebo 69,2 % v súkromnom sektore a zbytok je v štátnom. Čiže keď už sme pristúpili a hovoríte o tej minimálnej mzde, tak ako je, bol by som rád, keby ste dorovnali tarifné mzdy aspoň ľuďom, ktorí sú v štátnom sektore, čiže, ktorí, či sú to upratovačky, školníci, ale tie profesie jednoducho vám vieme vymenovať, ktorí sú postihnutí, či sú to, ale sú to aj kuchárky a je to viacej, noční strážnici a ďalší, aj ďalšie veci, ktoré sú na minimálnej mzde a tí ľudia v skutočnosti žiadne iné nemajú, lebo štát nedopláca tak, ako dopláca súkromný sektor. Pretože mi nikto nepovie, že v Bratislave kuchár bude robiť za minimálnu mzdu alebo proste čašník tak isto. Toto, tieto nožnice, ktoré sa momentálne otvárajú, zas bude odliv pracovníkov, hlavne mladých pracovníkov do zahraničia. To si treba, to si treba uvedomiť. Pokiaľ sa týka minimálnej mzdy, tak jak bola nastavená, tak ste dneska obrali ľudí o 393 korún, 393 euro proste ročne každého jedného, ktorý bude na minimálnej mzde. Máte ešte čas, pretože tento zákon je v skrátenom legislatívnom, vlastne minima, tento zákon je v prvom čítaní, keby ste ešte na koalícii rokovali a prakticky dohodli sa. Pretože my sme to, čo ste tu hovorili, že bola vždycky dohoda, to nebola dohoda, my sme sa snažili zvyšovať minimálnu mzdu. A to, čo tu povedal aj pán Kamenický, od roku 300, od roku 2010 doteraz; v roku 2010 bola minimálna mzda 307 euro 70, v roku 2020 580 euro. Pokiaľ minimálna mzda bude klesať, respektíve nebude rásť takým tempom, ako sme ju nastavili, tak sa nevyplatí ľuďom z hľadiska dávok, pretože budú na dávkach v hmotnej núdzi a zároveň budú pracovať načierno, čo sa dneska vo veľkej miere robí hlavne v slabých, slabých regiónoch, čiže v tých okresoch, kde je vyššia nezamestnanosť. Preto by som doporučoval, aby sme sa znova vrátili v druhom čítaní a aby sme túto minimálnu mzdu upravili na tú sumu, tak jako ju nastavil automat. Ďakujem pekne.